‘Sê net vir my waar my kind is’Cheinelle saam met Liam. “Ek vrees in dié stadium vir my kind se lewe.” Só sê Cheinelle Nortjé (42) wie se driejarige blondekopseuntjie Liam sedert November vermis word nadat Nantes Nortjé (47), Liam se pa met wie Cheinelle 23 jaar getroud was, saam met sy seuntjie verdwyn het. Nantes is intussen verlede maand in Ladysmith in KwaZulu-Natal in hegtenis geneem, maar daar is steeds geen teken van Liam nie. Nantes weier om te sê waar Liam is. Hy het glo wel gesê hy het die kind vir mense gegee wat nie kan kinders kry nie. Daar word intussen steeds onverpoosd na Liam gesoek. Sers. Mmako Mophiring, woordvoerder van die polisie, het bevestig Nantes het reeds drie keer in die hof verskyn en dat hy weer op 21 Augustus in die Harrismith-landdroshof moet verskyn. Hy word van ontvoering aangekla. Nantes het in ŉ plakkershut in Ladysmith gebly toe hy aangekeer is en het glo loswerkies soos sweiswerk gedoen. Die driejarige Liam “Ek is emosioneel uitgeput. Dit is so ongelooflik frustrerend dat hy weier om te sê waar my kind is. Hy probeer my net terugkry en seermaak. Hy sê selfs nou hy het nooit vir Liam by hom gehad nie.” Nantes het glo met Liam verdwyn nadat Cheinelle vir hom gesê het sy wil hul huwelik beëindig. “Hy het allerhande beskuldigings gemaak. Hy het gevra vir ŉ tweede kans en ek het gesê ek kan dit nie waarborg nie, en toe verdwyn hy met Liam.” Volgens Nortjé het sy die laaste keer van Liam gehoor toe Nantes oor die telefoon vir haar gesê het sy gaan haar kind nooit weer sien nie en sy gehoor het hoe Liam in die agtergrond skreeu. “Hy het my kind van my en sy sussies weggevat en hom glo vir ander mense gegee. Hoe doen jy dit as ŉ normale mens? Dit voel soos gister wat my kind verdwyn het en die wonde word net oor en oor oopgekrap.” Liam se sussies is 18 en 15 jaar oud. Nortjé hoop en bid intussen net dat haar blondekopseuntjie opgespoor sal word. Die polisie in Harrismith se eenheid teen gesinsgeweld, kindermishandeling en seksoortredings ondersoek die saak. Enigiemand met inligting oor waar Liam moontlik kan wees, kan kol. Lekhoali Thito by 082 414 9736 kontak of Tania of Wendy van die Suid-Afrikaanse ondersteuningsinisiatief (Sasi) by 084 830 1031 of 064 648 1577.